Kate Ryan

Kejt Rajan (eng. Kate Ryan), rođena kao Katrin Ferbek u Tesenderlou (Belgija) 22. jula 1980. je belgijska pevačica i kompozitor trans, evrodens, i popularne muzike poznata u mnogim evropskim državama i SAD. Kejt će predstavljati Belgiju na Pesmi Evrovizije 2006. u Atini sa brzom pop pesmom Je t'adore.

Kejt Rajan je rođena u porodici u kojoj je svako svirao neki instrument. U Merhutu (blizu Antverpena), gde je odrastala, je sve uveseljavala svojim imitacijama Madone, a sa osam godina je svirala klavir i gitaru. Pohađala je umetničku školu, smer za dizajn nakita. Nakon sviranja gitare i pevanja po klubovima, Kejt je počela da peva prateće vokale za sastav Soapboks, a 1996. godine se pridružila i flandrijskom sastavu Melt kao kompozitor i pevačica, no kako nakon dve godine sastav još nije objavio ništa od studijskih snimaka, Kejt je napustila sastav i njen današnji menadžer ju je upoznao sa producentom Endijem Jansonsom. Njen prvi singl Scream for more (komponovala zajedno sa Jansonsom, producirao Fil Vajld) iz 2001. popeo sa na drugo mesto na belgijskim lestvicama, a ubrzo je postala i međunarodno poznata po svojoj dens obradi pesme Désenchantée Milen Farmer, koja je pet nedelja bila prva na belgijskim lestvicama (dvostruki platinasti) i postala hit na pop lestvicama u brojnim drugim evropskim zemljama, među ostalim i Holandiji, Francuskoj, Nemačkoj, Austriji, Norveškoj, Danskoj, Švajcarskoj, Švedskoj, Španiji i Portugaliji, a puštana je i u SAD (imala je i koncert u Čikagu), Južnoj Africi i drugde. Na dobar međunarodni prijem su naišli i hitovi Libertine i Mon coeur resiste encore / Scream For More. U novembru ove godine majka joj umire od raka, ali Rajan se ne predaje i 2002. izdaje u Evropi album prvenac Different za belgijski EMI koji se prodaje u preko 250.000 primeraka. Drugi album, Stronger, koji uključuje i singl "Only If I", Kejt Rajan je objavila 2004. u Evropi i 2005. u Sjedinjenim državama; prodat je u preko milion primeraka. Kejt kaže da je drugi album "zreliji i individualniji". Mada drugi nešto više, oba uključuju brojne stilove, pop-rok, dens, ritam&bluz, trans, nešto fanka, pa čak i nekoliko balada. Kejt je dobila i dve nagrade najveće belgijske muzičke televizije TMF, za najbolji spot i najbolju flamansku pevačicu.

2006. godine, red da izabere belgijskog predstavnika na Pesmi Evrovizije 2006. je bio na Flamanskoj radioteleviziji, koja je nacionalni izbor Evrosong '06. organizovala u četiri polufinala, dva polufinala i finalnoj večeri 11. februara, a za pesme su glasala četiri nacionalna žirija, publika, čiji je glas imao snagu još tri člana žirija, i u finalu tri međunarodna žirija (nemački, izraelski i poljski—VRT je angažovao dva nezavisna profesora statistike koji su imali zadatak da izaberu tri zemlje čiji su glasovi na Pesmi Evrovizije statistički najpribližniji krajnjem ishodu). Kejt je pobedila u svim predizborima i nacionalnom finalu osvojivši pritom i najveći broj glasova publike, mada je interesantno da nije bila prvi favorit nijednog od četiri flamanska nacionalna žirija. Pesma Je t'adore je brza, ritmičina, sint-pop i disko pesma na engleskom jeziku (naslovna tema je jedini deo teksta na francuskom) koja "hvata" na prvo slušanje, kao i većina njenih drugih pesama. Osim Kejt, pesmu su pisali i švedski kompozitori Niklas Bergval, Niklas Kings i Lisa Grin. Na prvo mesto belgijskih lestvica probila se odmah.

Kejt piše i komponuje i za druge autore u različitim stilovima. Pevala je pred gotovo milionskom publikom u Berlinu na proslavi godišnjice pada Berlinskog zida. Neki je optužuju za plagijarizam. Voli da skija vodu, jaše i putuje, ali kaže da "sa sobom uvek nosi rekorder kako bi mogla da snimi ideje za nove pesme koje dobija na neobičnim mestima". Kejt pokušava da neguje stil zategnute osunčane plavuše koja je donekle i samosvesna amazonka. U slobodno vreme za prijatelje i dalje pravi nakit i sitnice, a potpisala je i liniju sunčanih naočara.

Diskografija

Albumi 
 2002 Different
 2004 Stronger
 2006 Alive
 2008 Free

Singlovi 
 2001 Scream For More
 2001 UR (My Love)
 2002 Désenchantée
 2002 Mon Coeur Résiste Encore
 2002 Libertine
 2004 Only If I
 2004 The Promise You Made/La promesse
 2004 Goodbye
 2006 Je t'adore
 2006 Alive
 2006 All For You
 2007 Voyage voyage/We All Belong
 2008 L.I.L.Y.
 2008 Ella elle l'a
 2008 Tonight We Ride/No digas que no (+Soraya Arnelas)

Vanjske veze 

 http://www.kateryan.be/  zvanično mrežno mesto
 Personally European Website from Kate Ryan,Language:Dutch,English,German,Polski,Russia,Spain,Portuguese,Italian and French; 

Belgijske pjevačice
Tekstopisci
Predstavnici Belgije na Pjesmi Eurovizije
Pseudonimi